Title: ประกาศกรมทะเบียนการค้า เรื่อง กำหนดวิธีการและเงื่อนไขในการขนส่งน้ำมันเชื้อเพลิง พ.ศ. 2545

ประกาศกรมทะเบียนการค้า

ประกาศกรมทะเบียนการค้า
เรื่อง
กำหนดวิธีการและเงื่อนไขในการขนส่งน้ำมันเชื้อเพลิง
พ.ศ. ๒๕๔๕

เพื่อประโยชน์ในการกำกับดูแลและควบคุมคุณภาพน้ำมันเชื้อเพลิงในระหว่างการขนส่งน้ำมันเชื้อเพลิง
อาศัยอำนาจตามความในมาตรา ๓๐ แห่งพระราชบัญญัติการค้าน้ำมันเชื้อเพลิง พ.ศ. ๒๕๔๓
อธิบดีกรมทะเบียนการค้าออกประกาศไว้ ดังต่อไปนี้

ข้อ ๑ 
ประกาศนี้เรียกว่า ประกาศกรมทะเบียนการค้า เรื่อง กำหนดวิธีการและเงื่อนไขในการขนส่งน้ำมันเชื้อเพลิง
พ.ศ. ๒๕๔๕.

ข้อ ๒[๑]  ประกาศนี้ให้ใช้บังคับเมื่อพ้นหกสิบวันนับแต่วันวันประกาศในราชกิจจานุเบกษาเป็นต้นไป

ข้อ ๓ 
ประกาศนี้ไม่ใช้บังคับกับกรณีดังต่อไปนี้
(๑) การขนส่งน้ำมันเชื้อเพลิงชนิดก๊าซปิโตรเลียมเหลว
หรือน้ำมันหล่อลื่น
(๒)
การขนส่งน้ำมันเชื้อเพลิงโดยยานพาหนะอื่นที่มิใช่ยานพาหนะสำหรับการขนส่งน้ำมันเชื้อเพลิงโดยเฉพาะ

ข้อ ๔ 
ภายใต้ข้อบังคับตามข้อ ๕ การจำหน่าย
หรือขนถ่ายน้ำมันเชื้อเพลิงของผู้ค้าน้ำมัน ตามมาตรา ๗ ผู้ค้าน้ำมัน ตามมาตรา ๑๐
หรือผู้ค้าน้ำมัน ตามมาตรา ๑๑ หากจะต้องมีขนส่งน้ำมัน ไม่ว่าจะทำการขนส่งเอง
หรือจ้างผู้ขนส่งน้ำมันตามมาตรา ๑๒ เป็นผู้ขนส่ง
ผู้ค้าน้ำมันต้องจัดทำใบกำกับการขนส่งน้ำมันเชื้อเพลิงและมอบต้นฉบับหรือสำเนาให้กับผู้ควบคุมยานพาหนะนำกำกับไปกับยานพาหนะที่ใช้ขนส่งจนถึงสถานที่ส่งมอบน้ำมันเชื้อเพลิง
ทั้งนี้ ให้ผู้ออกใบกำกับการขนส่งต้องลงลายมือชื่อกำกับไว้ด้วย
ใบกำกับการขนส่งน้ำมันเชื้อเพลิงดังกล่าว
อย่างน้อยต้องมีรายการซึ่งมีข้อความที่ชัดเจนดังต่อไปนี้
(๑)
ชื่อผู้ค้าน้ำมันที่จ่ายน้ำมันเชื้อเพลิงและสถานที่จ่ายน้ำมันเชื้อเพลิงโดยระบุที่ตั้งให้ชัดเจน
(๒) วันที่และเลขที่ออกใบกำกับการขนส่งน้ำมันเชื้อเพลิง
(๓)
ชื่อผู้รับน้ำมันเชื้อเพลิงและสถานที่ส่งมอบน้ำมันเชื้อเพลิงปลายทางโดยระบุที่ตั้งให้ชัดเจน
(๔) ชื่อและที่อยู่ของผู้ขนส่ง
(๕) เลขทะเบียนยานพาหนะที่ใช้ขนส่ง
ในกรณีขนส่งโดยทางเรือให้ระบุชื่อเรือ
(๖) วันและเวลาที่ออกเดินทางจากสถานที่จ่ายน้ำมันต้นทาง
และประมาณวันและเวลาที่ถึงปลายทาง
(๗) ชนิดและปริมาณน้ำมันเชื้อเพลิงที่ขนส่ง
(๘) ระบุหมายเลขประจำตรา (SEAL) หรือรหัส ELECTRONIC SEAL หรือระบุว่าใช้ระบบปิดผนึกอัตโนมัติ
(SEALED DELIVERY SYSTEM หรือระบบ SEALED PARCELDELIVERY) ที่ใช้ปิดผนึกฝา
ท่อรับและท่อจ่ายน้ำมันเชื้อเพลิงของยานพาหนะที่ขนส่งในแต่ละเที่ยว(๙)
ค่าความถ่วงจำเพาะ (SPECIFIC  GRAVITY)
หรือค่าความถ่วง API (APIGRAVITY) หรือค่าความหนาแน่น (DENSITY)
ของน้ำมันเชื้อเพลิงแต่ละชนิด
เมื่อได้ออกใบกำกับการขนส่งน้ำมันเชื้อเพลิงแล้ว
เพื่อประโยชน์ในการตรวจสอบให้เก็บสำเนาใบกำกับการขนส่งไว้เป็นเวลาไม่น้อยกว่าหกสิบวันนับแต่วันที่จ่ายน้ำมันเชื้อเพลิง

ข้อ ๕  ในกรณีที่มีการออกใบกำกับสินค้าหรือใบกำกับภาษี
จะใช้ใบกำกับสินค้าหรือใบกำกับภาษีแทนใบกำกับการขนส่งก็ได้
แต่ต้องมีรายการไม่น้อยกว่ารายการที่กำหนดไว้ตามข้อ ๔
ในกรณีที่เป็นการซื้อขาย หรือจำหน่าย
หรือขนถ่ายน้ำมันเชื้อเพลิงที่มีการขนส่งหลายทอด จะใช้วิธีออกใบกำกับการขนส่งเพิ่มเติมรายการ
หรือสลักหลังที่ใบกำกับการขนส่งฉบับเดิมระบุรายการที่มีการเปลี่ยนแปลงไปจากใบกำกับการขนส่งฉบับเดิมก็ได้
โดยผู้ที่ทำรายการเพิ่มเติมหรือสลักหลังต้องลงลายมือชื่อกำกับไว้ด้วย

ข้อ ๖ 
ในการขนส่งน้ำมันเชื้อเพลิง ผู้ขนส่งต้องขนส่งไปส่งมอบให้ผู้รับตามชื่อและสถานที่และภายในระยะเวลาตามที่ระบุไว้ในใบกำกับการขนส่ง

ประกาศ ณ วันที่ ๒๔ มกราคม พ.ศ. ๒๕๔๕
อรจิต  สิงคาลวณิช
อธิบดีกรมทะเบียนการค้า

[๑] ราชกิจจานุเบกษา เล่ม ๑๑๙/ตอนที่ ๑๔ ง/หน้า ๓๒/๑๔ กุมพาพันธ์ ๒๕๔๕